Zeebo
Zeebo — მეშვიდე თაობის სახლის ვიდეო თამაშების კონსოლი, შემუშავებული კომპანია Zeebo.Inc-ის მიერ ძირითადად ბრაზილიისა და მექსიკის ბაზრებისთვის. გამოვიდა 2009 წლის 25 მაისს ბრაზილიაში და იმავე წლის 14 ნოემბერს მექსიკაში. თავდაპირველად დაგეგმილი იყო მისი გამოცემა ბრიკსის ქვეყნებში. Zeebo იყო ბიუჯეტური პლატფორმა და მისი თანამედროვე სისტემებისაგან განსხვავდებოდა დაბალი ტექნიკური მახასიათებლებით. ამასთანავე გათვლილი იყო სტანდარტულ ტელევიზორებზე მისაერთებლად, HDTV-ის მხარდაჭერის გარეშე. სისტემა, მთლიანად ორიენტირებული იყო თამაშების ციფრული სახით გავრცელებაზე მობილური კავშირის ტექნოლოგიის მეშვეობით. დეველოპერთა აზრით, ამგვარი მიდგომა ხელს შეუშლიდა მეკობრეებს არალიცენზირებული კონტენტის გავრცელებაში, აგრეთვე მათი თქმით, კონსოლის ძლიერ მხარეს წარმოადგენდა მისი მარტივად გამოყენება, აგრეთვე კონსოლისა და თამაშების სიიაფე. მისი მხარდაჭერის მზადყოფნა გამოთქვეს ისეთმა მსხვილმა კომპანიებმა როგორებიცაა Electronic Arts, Activision, Namco, Capcom, Sega და id Software. მისი თავდაპირველი ფასი ბრაზილიაში შეადგენდა 499 ბრაზილიურ რეალს (დაახლოებით 200 დოლარი), ხოლო მექსიკაში 2,499 მექსიკურ პესოს (დაახლოებით 205 დოლარი). თამაშების ღირებულება არ აღემატებოდა 10 აშშ დოლარს. სულ კონსოლზე გამოვიდა 57 თამაში, რომელთა უმეტესობა მოიცავდა მობილური ტელეფონებისა და სხვა კონსოლების თამაშების გადაკეთებულ ვერსიებს, მათ შორის — „FIFA 09“, Resident Evil 4, „Crash Bandicoot Nitro Kart 3D“, „Galaxy on Fire“ და „Rally Master Pro.“ იგი გამოიყენებდა ორი სახის სათამაშო კონტროლერს — სტანდარტულ გეიპადს სახელად „Z-Pad“ და უსადენო კონტროლერს სახელად „Boomerang“, რომელსაც გააჩნდა მოძრაობის დეტექტორის ფუნქცია. მასზე აგრეთვე ხელმისაწვდომი იყო კლავიატურა ინტერნეტში გამოყენებისთვის. დაბალი ფასის მიუხედავად, Zeebo-მ ვერ შეძლო პოპულარობის მოხვეჭა მომხმარებლებში. მიჩნეულია კომერციულ ჩავარდნად — საერთო ჯამში გაიყიდა 300,000 ასლის ოდენობით. კონსოლის წარმოება შეწყდა 2011 წლის 30 ნოემბერს.